floriandebaene/DutchDraCor4ML huggingface dataset:
Jae wilt godt den heer bevelen.
mijn waerde beminde doet altijt charitaten
want een desolaet wesen mach doch niet baeten
daerom bruijckt doch maeten // nu ten tijde
in dat godt u verkent...
O gebenedijde........
confortawige conforteringe...
verlicht doch o'. heere ons druckige ijmagineringe
in abbuseringe // twelck Lieffde doet
daerom o' mijn vrient vol alder ootmoet
tnathuerlijck bloet // maeckt inder herten eenpaerlijck
ende doet dat wij dus bedroeft sijn swaerlijck
want tis claerlijck // datter een euwich gevecht // is
tusschen reden ende sinnelijckheijt
Ick kenne dat recht // is
maer niet beteren dan een goet verdrach
alst niet anders wesen en mach
O Lacij o' wach
ick claecht goode inden troon als nu ter tijt
dat Jesus onsen meester gebenendijt
ons doen niet bij een was / want ick weet voor waer
hij hadt ons druck en Lijden swaer
gestelpt want hij ons bemimt als die gesinde
O hooge geminde....
niet een deert mijn de doot ons broederen so seere
alst derven van Jesus ons geminde heere
wiens Jonste mijn siele en Lijff doorknaecht
o' schoonste die den dach bedaecht
puer gotlijck blinckende deurluchtich / engien
ghij sijt mijn Leven / ghij sijt bij wien
alle solaesheijt mijn moet in vloeijende sijn
o' compt Lieff ende vertroost die deernne dijn
die duijsentich dooden door Lieffden sterfft
tot datse u Liefflijck aenschijn verwerft
daer alle engelen in moeten verblijden.
Verblijt dan in hem stelt druck besijden.
die u toont vol Lijen / als nu ten stonden
op dat u hert aen geen teringe werdt gebonden
Altsaemen binnen die bode uuijt Comende opt Een endde vande stellagie
						ende seijt
De bedruckten een troostelijck woort
es een voetsel oft een waerachtich confoort
verversschende der herten als de harten vanden douwe
tot sulckx elck bode goetwillich behoort
de voeijende fonteijne vant soet accoort
enige diet herte smelt in bitter rouwen
twelck aen martha blijckt mijnder vrouwen
ende magdalenam deur haer broederen verlies
wien ick wil togen twerck van trouwen
haer seggende dat Jeseus reijn van beschouwen
hier naeckende is haerder hertschen verknies
mij dunckt sij compt uuijt tegen dies
wil ickse groeten soot ten rechten dient
O martha vrouwe weest doch gegroet
O boode goede vrient
in mijn eijlacij cleijn verblijdinge
soete redene bewijst
Ick breng u tijdinghe
die welcke dat hoopt ick dat u droeffheijt wert staeckende
In wadt manieren......
Jesus u meester is hier genaeckende
dat ick u segge dat is waerachtich
hij sal u bedroeffde memorije clachtich
hoop ick stantachtich // versoenen dus sijt verblijt
ende hij begeert u te spreecken.
Martha Jesus te voet vallende ende seijt
O eeuwige ruwaert der hoochster pestuere
wiens notelijcke getempereerde temperuere
de welcke minlijck sijn schaepkens bewaert
vreucht allen mensche in grooter sanduere
wiens engelen / santen ende alle menschelijcke fijguere
voor u moeten buijgen bij wien den dach bewaert
O meester aenschout u dienstmaecht puere
wiens droeffheijt vermeert van uure tot uure
midts de doot mijnen broederen vermaert
mijn hart beswaert // o godlijcke aert
van veelheijt van traenen een druck ontpaert
dit vermach een meer dijn genadicheijts cuere
dus ghij sijt daer al mijn troost aenvaert
doorluchtuch welruijckende rosegaert
verlost mijn hier uuijt desen getruere
op dat mij mach genadige troost gebuere
Jesus haer opheffende ende seijt
Vercoren martha. verlaet u weenen
hoe broederlijcke Jonste oijt was altenen
Laet u inwendich verstant dus niet verdurven // sijn.
peijnst tmoet immers eens gesturven // sijn
maer in gode betrout u maggdalenen
mijnen compste sal uwen druck verclenen
peijnsende al tenen // hoe hem Jonste altijt verthoocht
u selven altijt na weldoenne poocht
O heer u reden sijn claer ende bloot
maer haddij hier geweest ten waer geen noot
mijn broeders deerlijckx sterven
niet temin ick weet wel al is hij doot
wadt ghij begeert an u vader hoe groot
och hoe Lastich blijvense dien moet derven
want alle dinck weet ghij van u vader te verwerven
O Martha vercoren vriendinne mijn
mijn Jammert so seer u druckich aenschijn
meer dan ick soude connen bewijsen
nochtans door die Lieffde dijn
sal ick als nu u troostich sijn.
dus inden geest wilt verjolijsen
want u broeder sal waerachtich verrijsen
Vercoren meestere dat weet ick wel
dat hij ten Joncksten daege verrijsen sel
en dat deur goddlijcke meuchgentheden
daer goeden en quaeden doort druckichlijck bestel
in dal van Josephat elck sal geoordeelt snel
o' heere na deser gemeender zeden
sal Lazarus mijn broeder verrijsen meden.
Neen Martha ick bent verrijsen ende tleven
die aen mijn sijn gelooff can geven
al waer hij doot die sulcke oock Leven sal
tgelooff doet Leven wie dat can beseven
en derff niemmermeer voor sterven beven
gelooff dij dit martha hier int aertschen dal
ghij verlost u ziele uuijt allen misval
O heere alle salige menschen Jolijt
want ghij alle bedruckte herten verblijt
het nederste ende het hoochste paelende
ick gelooff waerachtich dat ghij sijt
die Levende goodts soone gebenendijt
in dese elendighe werelt daelende
om dat ghij Adams schult sout sijn betaelende
Martha weest marija u suster haelende
want uuijt ganscher herten ben ick haer beninnende
die glorij godts werdt ghij hier kekinnende
die welcke u getoocht sal worden uuijt charitaeten
dus stuertse tot mijn......
Meester ick en sals niet Laeten
want u bevel en is niet te versteeckene
Martha opt een endde van Jesus gaende seggende te magdelena
Martha spreeckt
Suster ons meester is hier ende begeert u te spreeckene
gaet toch derwaerts op dat ons troost beclijve
Magdelene / haer handen vouwende seijt
O schone wijve // sijt uuijt het gekijve
ende inden geest elck vreucht bedrijve
stellende ten besten elck sijnen ganck
want hem wien ick vrij eijgen blijve
ende Loff toe schrijve // met reijne motijve
als die de ziel treckt uuijt mijnen Lijve
die suster van dien weete / hebt loff en danck
door wien mijn dese tijdinge in spranck
Martha hier valtse Jesus te voet en seijt
O minsaemige puerste genathuereerde
nathuere / die godt hoochste exalteerde.
Alle middele der heijliger drievuldich heede
wiens vaderen mogentheijt in formeerde
en des heijlige geests gracij tselffde noteerde
dat ghij die boete sout sijn boetende van dat adam misdede
omt dwelcke ick u nu hier aenbede
puer godt puer mensche / godt en mensch te gaedere
daer die oude vaders om riepen mede
noch Liggende in die duijstere stede
u kennende als haeren druckx ontlaedere
midt uwen beraetsamigen faconde
ghij sijet mijnder siele van gront te gronde
bedruck door mijn broeders overlijden
o' heer diet al binnen swerelts ronde
vertroost mij met uwen genadigen monde
want heere hadt ghij hier geweest int sdoots bestrijden
mijn broeder hadt hem moghen verblijden
Deen Jode. metter haest uuijt
Offtse weder uijtgegaen is om haer broeder te beschreijen
Laet wijse volgen sonder verbeijen
Mijn hert gaeter hem oock toe meijen
want die traenen haer spreijen // Lanckx haer wange // soet
welck haer alleen het herte verstrangen // doet
Vertroost doch u dienerssche
Mijn geest vereschrijckt mijn doort druckich prangen // vroet
ken can u traenen niet Langer aensien
want het hart is vol Jammers gesteecken
beroerende al mijn sinmen engien
u Compassie te toogen en can ick niet ontvlien
want het hert dunckt mijn van Jammer breecken
ick en can nau gespreecken // mijn Oogen die Leecken
so dat die traenen daer uuijt vloeijen als beecken
twelck puer Lieffde mijn doet beslaeven
dus issmen mijn gracij noijt siende besweecken
de geminde met mijnder gracij bestreecken
gaet ende Leijt mij daer ghij hem hebt begraven
hem sullen verschijnen godlijcke gaeven
Magdalena opstaende seijt
O meester gaet met ons wij sullent u togen
siet / hier Leijt Lazarus voor uwen Oogen
die u met geneucht en soo gaern gerieffde
Jesus sal hier suchten ende schreijen/ deen Jode seijt /
Siet hoe Jesus dese man gelieffde
want hij weent so dattet mijn selve deert
Te saliger uren was Lasurus sijn weert
daer sulck begeert // met inniger meninge
Na de doot noch toont geweninge
wiens overlijden nu alle sij vreucht vedroocht
Nae dat hij hem sulcken lieffden toocht
hij mocht hem int leven wel sijn beminnende
Sij werde noch hoop ick alle troost gewinnende
na dat ick die nu sie druck verwerven
om Lazarus overlijden
Waerom Liet hij hem dan sterven
nae dat hij hem die blint geboren // was
siende / maeckte / ende hij die vercoren // was
van hem als Lazarus bij sijnder genaden
hadt hij hem vanden doot niet mogen ontlaeden
door wien hij toocht so el endich verdriet
.2 Jode.
Swijcht u clappen en voecht hier niet
want nae die Lieft die Lasarus was draegende
werdt hij weder als nu gracije bejaegende
als Lieffste die altijt meest Jonste gebeurt
Hoe vaert // godt bewaert // ick willeceurt
maer hoe Lange het gedeurt / ick moetet besien
ende wadt vant tende noch sal geschien
Jhesus staende bijt graf seijt
O wadt Jammer is mijnder herten beneven
mijn Oogen traenen mijn Leden die beven
mijn aderen vloeijen nu vol genaeden
dus vrienden wilt u van claegene begeven
ende doet den steen aff hier werdt beseven
dat mijn siele is vol compassie gelaeden
om die bedruckten altijt te staen in staeden
Wadt Lieve meester Laet u beraeden
ende eer ghij sulckes bestaet u badt bedinckt
en merckt doch dat Lazarus ons broeder stinckt
want tis huijden den vierden dach
sijnder begravinge / dies niet en mach
hem eenich secours sijn toegeleijt
O Martha heb ick u niet geseijt
stelt om te geloven u simnen ingien
ghij sult die glorie van gode sien
want dat te togene u claerlijcken noot // is
dus doet aff den steen // die swaer en groot is
die mogentheijt godts werckt hier int saijsoene
O meester uwen wille staet ons te doene
dus helpt ons al cranck en sterck
want men seijt veel handen maeckt Licht werck
op dat godt de heer wil elcx beraeder // zijn
Deen Jode al treckende seijt
Nu slaet hant aen ghij sult gevader // sijn
want veel handen sijn stercker dan een
Ghans even hoe swaer weecht desen steen
geduertet Lange stondt te misprijsene
Hael haeel hij begint te rijsene
elck doe sijn best vrij sonder wrimpen
Ick trecke dat mijn de Leden crimpen
dits een arbeijt ondlijdelijck vrij ongegeckt
Hij was tegens de coude seer wel gedeckt
met desen steene grooff en groff
Wadt godt heb Loff
tgraff is geopent ende de steen is off
dies blijde is mijn moeders Lieffste seune
al ben ick te werckene wel geweune
Jesus op sijn knien
O euwige onbegrijpelijcke mogenthede
die sonder beginsel sijt ende noch mede
sonder begin oft endde des Levende Levens sijt
wiens regnacij is boven inder hemelen stede
dat sijt ghij o' vader dien ick aenbede
allen een godt boven al machtich gebenedijt
wel weet ick dat ghij ten eeuwigen tijt
hoort / ende gehoort hebt mijn begeerlijck woort
maer o' vader dese schaere door mijn verblijt
op offer noch eenige tgelooff / in u ontglijt
dat sij gelovich mogen werden voort
gelovende dat ghij mijn bemint ende verhoort
ende hebt mijn gesonden hier op aertrijcke
tot haeren behulpinge als haer eenich confoort
om te maeckene een eeuwich accoort
dat van adam bedreven door svijants practijcke
dus vader doet dat hier uwen gracie en trou mach / blijcke
want mijn begeerte mij noijt geweijgert en was
dus roep ick op dit pas // Lazare Lazare veniforas
Hier sal hem Lazarus op heffen Een. weijnich scheuckende/
Deen Jode.....
O godt wadt sie ick.....
noijt meerder wondere
Tbloet verschrickt mij van boven tot ondere
om twerckt dat ons hier Jesus bewijst
Lazarus is Levendich
Siet hij verrijst
dier heeft gelegen vier daegen Lanck
int graff begraeven
Dat meer is de man die stanck
wie ist die dit begrijpen can
Ontbindt hem en doet hem sijn cleeren an
so mach hem een bequaem ganck gebeuren
O schepper en maecker alder createuren
wiens Jonstige cracht is teuwiger ueren
so blijckt hier aen u godlijcke kueren
wiens Loff moet van tije ten tijen dueren
want schoonder meraeculen alst blijckt int betogen
en sach noijt mensche aen met Oogen....
Lazarus op sijn kinien
Hemel en / aerde / Luchte / sterren / en planeten /
en al datter in glorien is geseten
engelen / sancten menschen dieren
alle harten patriarchen / propheten
behendige phijlosophen ende poeten
sonne maene en diet al regieren
Jae allen geesten die Levende / weten
van taertrijcke totten hoochsten secreten
grass / bomen / Loff / cruijt / int multipliceren
dach en nacht niet aff gespleten
winter somer vol Loffs gemeten
bergen / daelen / fonteijnen / revieren
regen / sneu / douwe hagel die glorieren
en moeten u Loff en danck eeuwichlijck versieren
o' ewige godt door dijnen wercken
wiens cracht mogenheijt oft godlijcke manieren
wiens deucht / wiens Jonst / wiens wijs bestieren
mach hemel en aerde an mijn bennercken
o' heere godt verlichter van Leecken en clercken
van alle monde moetij inder eeuwicheijt sijn gepresen
dat ick onder dijn genadige vlercken
schuijle / bevrijt / sijnde der duijstere swercken
dus o' alle creatueren wilt u schepper aenschouwende wesen
tbinnenste mijnder zielen danckt u van desen.
Compt binnen mij vrienden met corte beradinghe
want mijn Leden vermoeijt sijn door de passagie
en mijn hongerijge appetijt noopt nae versadinge
dus Looft inwendich den vader / elck personagie
op dat in uwer allen mach schijnen sijn godlijcke ragie
Wie Leeft nu die oijt sach diesgelijcken
Ick neempt op mijn deel des hemelrijcken
dattet mijn noijt te vooren en quam in trouwe
Noch mij / als ick te recht sijn wesen aenschouwe
so gelooff ick met gantscher herten voordachtich
dat hij is die gods soone waerachtich
van wien die propheten hebben gesproocken
Dander. Jode
Als dit ons phariseen sullen hebben geroocken
sij sullen vercreupelen ende waenen te ontsinnen
want op hem soo siense gestoort van binnen
dat niemant schier sijns doots delaiji // stelt
Compt hij binnen Jerusalem hij blijft voort naij // gelt
daer is geen redempsie maet twerck verclaert
Godt weet dat een waert
want die wercken die hij openbaert
sijn te groot boven het costuijmelijck plegen
Sijn predicatije heeft haer alle den moet verslegen
maer waert dat hij prees haer quaetheijt groot
hij waer met haer allen een Lieff genoot
maer neen hij die man is te rechtvaerdich
Sij houwen hem voor een bedrieger onwaerdich
nochtans siense en hoorense sijn bewijsinghe
der blinden gesichte / der dooden verrijsinge
noch meer ander wercken wie soudt sijn een verdomere
wie isser inde werelt die sulckx souden sijn een beromere
dan godt allene mijn dat bediet
Hij is godts soone mij en twijffelt niet
daer al tsmenschen salicheijt uuijt sal spruijten
want twoort vertroost datmen hem hoort uuijten
maer broeder wie compt ons doch hier int gemoeten
Ick en weet in trouwen // wij mogen hem groeten
ont verstant te crijgen van sijnder Intentie
Hij wil u vertroosten die eeuwige excelentie
broeder en vrient werwaert Leijt u reijse
De. 3 Jode
Broeders / vreempt is mijn gepeijse
omt geen dat mijn / onlanckx vertogen // is
Wadt is dach datte......
De 3 Jode.
Ick hou mijn tverstant met een Logen bedrogen // is
want men seijt te Jerusalem dat Lazarus is verresen
die vier daegen doot is geweest
Wij hebben hem gesien gesont en genesen
dat door Jesus gepresen // Laetet vrij sijn geloocken
in uwer herten
De Derde Jode
Tjan hadt ick mede in tijts gesproocken
mijn suchten mijn claegen waer al geen noot
Wadt scheelt u vrient......
Ick heb oock een ouwe muije doot
die mijn al meesterlijck plach te sussene
Siet toch hier een sodt popken om te cussene
eij wadt vreemder volck compt toch hier ten danse
Belegert u hert vrij vrient met een beter schansche
peijnsende dat elck eenen van hier scheijen // moet
ende sodt is hij die op sijn doot bedt al bereijen // moet
dus wilt Jesus Lauderen dien godlijcke standere
als u eenige christen
Och Jae hij is waerachtich........
De Derde Jode / verwoet opspringende seijt
Loopt al voor den duijvele deen met den andere
ken wil mij met die ketters dingen moeijen // niet
maer tot ons geleerden wil ick mijn spoeijen // siet
vertellende hoe Jesus doet dusdanige dingen // noch
daer mede verscheije ick
Broeder hoe ginck die man opspringen // Och
doen wij hem vermaende van Jhesus eersaeme
vant wonderlijcke werck getoont bij naeme
Ick sorch wij geldender noch om peen en boet
Hoe meugen sommighe menschen wesen dus verwoet
dorstich naet bloet // van haer even naesten
want al waert dat hij hem schickten te alderquaesten
elck behoort nochtans een ijeders boosheijts te beweenen //
							stantachtich
Alsomen die harderen siet sonder reenen // waerachtich
so vintmen die ondersaeten in gelijcker acoorden.
Die van godt is hoort gaeren goodts gracijens woorden
dit wij onlanckx hoorden // van Jhesus gebenendijt // wijt
waer deur int fulmineeren den ijpocrijt // bijt
Om d'onnoselen te verbijten // die in hem betrouwen // souwen
is dit de heijlicheijt van haer // die hem aen geen vrouwen // houwen
nochtans sij daegelijckx inder mouwen // stouwen // davits
							schriftueren
Laet ons broeder vertrecken tot deser uuren
vreemt sijn die cueren // vande godloze knechten
want sij en Laeten hen genoegen aen reen noch rechten
dan met kijven en vechten // sijt velt behouwen
Dat heeftmen wel mogen Aenschouwen
van mannen ende vrouwen // hoese Jesus haeten
Elck toont haer opter straeten
als deuchdelijcke plaeten // off geleerde doctoren
maer spreeckende haer de waerheijt toe / die willense niet hooren
so sietmense verstooren // wech met u ketterije
Nu wij bevelent gode op desen tije
dat hij de sijnen bevrije // hier nae goed nacht mits desen
en Laet ons blijven volstandich so werden wij gepresen
Caijphas Als een bisscop.
Weet mijn heeren waerom ick u heb ontbooden
dus haestich onversien al hier present
tis d/om dese nazareensche uuijt te rooden
want tis een volck vreesloos en verblent
hoe wel datter nu hier weijnich sijn ontrent
dats door vreese onser macht op haer geostendeert // groot
twelck geviel in Salomons portaele als u wel is bekent
dus Laet mij hier aff weten u alder begeert // bloot
wadt ghij bijt stick doen wilt......
Annanias Domproost
Van dusdanige schuijmeren wij waeren verneert // noot
want sij A noch B. en leeren ter schoolen // siet
dus waer dese seckte met allen geexlupeert // oot
wandt sij onderwinden hem dat haer is bevolen // niet
Daer om ist dat men domoselen in doolen // siet
dus moeten wijse met cracht overvallen
hoe wel dat elck in speloncken en hoolen // vliet
off alle onse Incompste sullen dunnen en smallen
Twaer best off ten t dooch niet met allen
maer aenvaeten wij tpersequeren elck een sal vreesen
want sij achten ons nu schier voor sotten en mallen
die ons hier voormaels hebben gepresen
dus sot siense diet vermogen een haer niet genesen
De Derde Jode uuijtomende doende reverencie ende seijt
Hij wiens mogende goetheijt de werelt bestraelt // heeft
wil u allen illumineren met sijn onentelijcke gratije
die sich van hem keeren vrij ongefaelt // sneeft
hij wiens mogende goetheijt de werelt bestraelt // heeft
onbegrijpelijck met sijn weesen // niet in fijgueren gemaelt // leeft
alst wel gebleecken heeft // te menigen spacie
wil u illumineeren met sijn onentlijcke gratije
op dat ghij in deuchden moecht volenden u regnacije
Wadt belieft u mijn vrient
Lazarus de gestorven broeder van magdelene
is fraij en gesont hoort mijn relacije
tis een wonderlijck werck voorwaer ick meene
die vier daegen doot geweest is helpende die op die bene
ist wijff is man tis al nae bethaniem vluchtich
ende het roept al Loff / salichmaecker Jesus van nazarene
dus ben ick voor u ende de uwen beduchtich
bruijckt hier in u wijsheijt practijckelijck en cluchtich
om dese saecke sonder geschiel te remedieren
de Justijcije te Lanck vertogen issmen dick om versuchtich
en u groote dominatije mochten door sulckx wel minneeren
Annanias...
Ist oock waerachtich......../
De Derde Jode.
Jaet in trouwen
Wij dancken u wilt weder thuijswaert keeren
het staet ons te verdienen op een anderen tijt
wadt dunckt u hier van ghij notabele heeren.
sullen wij dese verleijer noch Langer geven respijt
Annanias.
Twaer best eijeren inden pan so waeren wij hem quijt
en sijn consoorte sijn niet dan een hoop beroijde cattijven
van alle onse historie isser nau een bevrijt
offt hij gaeter op fulimineren en kijven
Wadt sullen wij dan doen.......
Maer alde hoop seer subtijlijck ontlijven
ende helpense van canten sonder schromen
want hij doet veel teijckenen laeten wij hem hier nu verstijven
tsal al nu hem geloven / oock mochte wel comen
met haer weldige macht die heere van Romen
en ontneme ons dese plaetse ende het volck claerlijck
dus voor al Laeten wij Jesus te cruijce verdomen
so compter wel vreese onder geestelijck en waerlijck
Ghij en weet niet met allen eenpaerlijck
noch ghij overpeijst niet wadt ons nootlijck // is
beter ist datter een mensche sterfft schoffierlijck en deerlijck
dat voort volck wantet een werck devotelijck // is
op dat de geheele meent niet vergaet de saecke grootelijck // is
dus hier op te responderen sijt bereijt
want nae mijn dunckt dese saecke minotelijck // is
maer het ingeven van duwen Laeter op sijn geseijt
Wij werden geen rebelleerderen uwer majesteijt
dus Laet een mandement seer drijselijck uuijtroepen
wien Jesus Christus belijt te wesen // u sinnen hier nae neijt
die sal dat selffde metten doot becopen
Elck wil met vlijte thuijswaert Lopen
ick die de stadt clock Luijen om de gemeente te vergaeren
tsal opde onsen beteren dat soude ick hoopen
want hij mach verwarven / die schadt noch goet wil spaeren
en al wadt wij doen is omtgemeen welvaeren
Pausa. Deen Jode
Goede morgen buerman wadt wilt doch beduijen
dat hier dus veel volckx bij een sijn vergaert
Men salder afflesen hoordij de clock niet Luijen
Tcompt al Loopen vant noorde ende zuijden
waer deur mijn hert in wendich beswaert
Hoort naerstich toe het wert u verclaert
Een deurwaerder boven uijt lesende
Hoort toe van wegen onse genadige bischop machtich
van Jerusalem onse hooftsteede voordachtich
van wiens naeme chrachtich // het noot datmen elck de weet de
caijphas ons siminem pontifecx et cetere
alle onse generaele ende speciaelen
lieven ende beminden van onsen Landen en paelen
wedt houderen baijlljuwen ende meijeren mede
die eerste onse deurweerder hier ter stede
Ammans voochden / regierders bij onsen viertuijt
en aen alle onse andere dienaers saluijt
also als wij hooren dat onder verscheijen nacije
ketterije van desen Jhesus gespreijt werdt te menigen spacije
en noch daegelijckx oneerlijck hem heeft gedregen //quaet
so dat met sijn doctrijne sorgende al ons landen te bewegen // staet
so dat donnoselen val;len in criemeniele misdaden
om ons hier voor te behoen is caijphas so beraeden
gevende op de ban dat niemant Jesus sal christum te wesen belijen
en wij verbannense met hem al sijn partijen
so datse niet meer sullen gaen opentlijcken
binnen onsen Landen heerlijckheden ofte rijcken
op goet en Lijff van Justijcien
want wij orderneeren sijn Leven en leeren voor oneerlijcken malicxije
so dat de gantsche consistorije mede is haer begeren
heefter ijemant Jesus gehuijst gehooft wilt haer reveleren
om hem te aprenderen // dat secretelijck
op pene als vooren verhaelt dus / elck sij weetelijck
ons voorschreven rechters bevele ten fijne
wantet ons aldus belieft gedaen te sijne
niet tegenstaende eenige brieven oft beweghen
surreptelijck ofte Irreptelijck vercregen
ofte vercrijgende contralije bij eenige seden
gegeven in onsen steden van Jerusalem vol vreden
daer alle Justijcie hout plaets en regele
den thienden in martij onder gehangen ons segele
geteijckent aldus met sijn eedele hant
Epischopus noster daer hebdij het volle sverstant
dus een ijgelijck hem nae dese reden oorboort
een ijgelijck segt den anderen voort...
/1/ Deen Jode...
Wadt sals gewaerden....
/.2/ Dander Jode
Wadt sullen wij beginnen
O tijt der prijckoloossheijt....
Voor die de salicheijt soecken
O wijse vermaerden....
Wildij hierom ontsinnen
Dat mandement mij beswaerden...
Eij geslacht der spinnen
Siet t'hert is vol amoureusheijt...
moetet daerop sijn gewroecken
wadt sals gewaerden.....
O tijt der periculoessheijt....
Voor die de salicheijt. soecken
Och hoe Lanck heeft Jesus dit te vooren gesproecken
doen hij noch opentlijck wandelde binnen onsen contreijen
int eijnde brant het vier datmen Lang siet smoecken
maer hoet is wij moetent contenteeren onder ons beijen
O Lacij dits mit bloedige traenen te beschreijen
dit mandement salder noch menich behinderen
och diet al geneest / gaet die elck verleijen
die niemant het sijn begeert te verminderen.
Gaedij die nu bannen o onwetende rinderen
ghij recht verkeerders vreest u werck horible
dit sal noch beschreijen man wijff en kinderen
daermen donnoselen dus brengt int doots patijbele
Hoet is buerman godt is in fallible